
1. Contextul social-economic al desfăşurării alegerilor 

În ianuarie 2015, formaţiunea de extremă-stânga SYRIZA, condusă de Alexis Tsipras, a câştigat alegerile legislative şi a format un guvern, împreună cu formaţiunea politică naţionalistă, Grecii Independenţi. Premierul a promis cetăţenilor greci sfârşitul austerităţii şi limitarea intervenţiei creditorilor străini în deciziile interne ale guvernului. În luna februarie 2015 Alexis Tsipras a prezentat în faţa Parlamentului programul general de guvernare care urmărea să redea Greciei o nouă dinamică a dezvoltării, de a reduce consecinţele negative ale aplicării politicilor de austeritate şi ale crizei umanitare care a afectat ţara. Premierul a precizat, de asemenea, că vrea să respecte angajamentele cu partenerii europeni şi internaţionali şi să continue plata datoriei ţării. Programul includea măsuri sociale referitoare la restabilirea progresivă, până în 2016, salariului minim la nivelul de 750 € şi menţinerea pensiilor la acelaşi nivel, modificări ale Codului Muncii prin care să fie limitate concedierile colective, refacerea televiziunii publice. 
În acel moment, datoria publică a Greciei era în valoare de 312 miliarde euro, reprezentând aproximativ 175 % din PIB, principalii creditori ai Greciei fiind: Fondul european de stabilitate financiară care acordase un împrumut în valoare de 113 miliarde euro (din care 41,3 miliarde euro împrumutaţi de Germania şi 31 miliarde euro acordaţi de Franţa); alte 53 miliarde euro împrumutaţi de Grecia prin acorduri bilaterale, cu Germania, în valoare de 15 miliarde şi cu Franţa, în valoare de 11,4 miliarde euro; Fondul Monetar Internaţional a acordat împrumuturi în valoare de 24 miliarde euro; Banca Centrală Europeană a acordat împrumuturi în valoare de 27 miliarde euro, iar împrumuturile de la investitori privaţi au fost în valoare de 34 miliarde euro
. În anul 2015, nivelul de trai al cetăţenilor greci scăzuse dramatic (la o cotă de 24,5), comparativ cu anul 2007 (când nivelul era la o cotă de 33, după ce, în anul 1999, fusese de 24,2). 

Pe data de 27 februarie 2015, Alexis Tsipras a obţinut de la creditorii internaţionali o prelungire a celui de-al doilea program de sprijin al ţării, până la data de 30 iunie 2015, sub rezerva că el va propune noi reforme. Aceste propuneri au fost considerate însă insuficiente de către miniştri de finanţe din zona euro (Eurogroupe). 
Comisia Europeană a prezentat guvernului grec o listă a reformelor pe care Grecia trebuia să le aplice pentru a obţine în continuare sprijin financiar. Printre aceste reforme erau incluse măsuri legate de modificarea vârstei de pensionare până la cea de 67 ani, creşterea TVA, suspendarea alocaţiilor de solidaritate pentru pensiile mici, etc. Premierul Alexis Tsipras a considerat aceste reforme inacceptabile şi a decis organizarea unui referendum legat de acceptarea - neacceptarea propunerilor creditorilor - Banca Centrală Europeană, Fondul Monetar Internaţional şi Eurogrupul.

Pe data de 5 iulie 2015 a fost organizat referendumul, la care a participat 62,5% din electorat, din care 61,3% au răspuns negativ. Mulţi analişti au remarcat semnificaţia politică deosebită a organizării acestui referendum şi ale rezultatelor acestuia. Premierul grec a ieşit victorios din referendum, el solicitând de altfel grecilor să respingă aceste cerinţe, optând pentru o Europă a solidarităţii.   
Pe plan european, referendumul organizat în Grecia a arătat, de asemenea, că preocuparea pentru legitimitate populară este incompatibilă cu politica din zona euro, care nu a fost niciodată un proiect foarte democratic. Cele mai multe dintre guvernele membrilor săi nu au solicitat aprobarea cetăţenilor lor de a accepta suveranitatea monetară a BCE. Când Suedia a organizat referendum, suedezii au spus nu, înţelegând că dacă politica monetară a țării va fi stabilită de către o bancă centrală care se concentrează exclusiv asupra inflației, şomajul va creşte. Economia ar suferi, pentru că modelul economic care stă la baza zonei euro se bazează pe relații de putere în care sunt dezavantajați lucrătorii. În acest context, iniţiativele guvernului de stânga prim-ministrului Alexis Tsipras, au devenit incomode şi opuse tipurilor de politici europene promovate în ultimul deceniu.


După referendum, negocierile cu creditorii internaţionali au fost lungi şi extrem de dure, delegaţia grecească fiind nevoită să schimbe componenţa sa. În acest demers, premierul grec a solicitat sprijinul Parlamentului European, ales prin mandat popular direct, în deciziile legate de ţara sa şi în procesul evaluării aplicării acordului de către Grecia. Prezenţa lui Alexis Tsipras în faţa Parlamentului European, în 8 iulie 2015, a reprezentat un moment de mare interes politic şi o formă inedită de manifestare a democraţiei europene. În acest cadru a avut loc un schimb de replici între primul ministru grec, Alexis Tsipras, preşedintele Consiliului European, Donald Tusk, şi preşedintele Comisiei Europene, Jean-Claude Juncker. Dezbaterile directe, pasionante, au reflectat modul în care s-au poziţionat marile familii politice europene în legătură cu problema Greciei. În cadrul confruntărilor care au durat mai mult de trei ore au fost şi momente tensionate când Manfred Weber, şeful PPE(dreapta) a fost dur cu grecii, iar Alexis Tsipras i-a reamintit la rândul său anularea datoriei nemţeşti, în 1953, după cel de Al Doilea Război Mondial. In timpul acestor schimburi de opinii, au fost puse în evidenţă linii politice foarte diferite, de la pro la anti-europeni, la eurosceptici şi federalişti. 
La o jumătate de an după alegeri, premierul a fost nevoit să accepte exigenţele creditorilor internaţionali şi să semneze al treilea plan de sprijin pentru Grecia. De-a lungul crizei greceşti au fost puse în aplicare 9 planuri de austeritate şi 3 planuri de sprijin financiar
. Premierul Alexis Tsipras, al cincilea premier care a avut misiunea de a aplica măsuri de austeritate, a obţinut un  plan de ajutor financiar pe o durată de 3 ani, deşi iniţial era conceput pentru 5 luni. Noul plan de sprijin financiar acordat Greciei în valoare de 86 miliarde € pe o perioadă de 3 ani, al treilea după cele din 2010, 2012, în valoare de 240 miliarde €, contra realizării reformelor structurale şi a unor măsuri  de austeritate mai severe decât cele iniţiale care se refereau la creşterea TVA, scăderea pensiei minime de la 450 la 382 €, primite la împlinirea vârstei de 67 ani, liberalizarea unor pieţe şi crearea până în anul 2016 a unui fond de privatizare controlat de creditorii internaţionali pentru a obţine 50 miliarde €. Aceste privatizări au început deja vizând 14 aeroporturi greceşti care ar putea fi cumpărate de germani Salonic, Corfu, Rodos, Santorini, Kos. O primă tranşă a ajutorului financiar în valoare de 26 miliarde euro a fost deblocată pe data de 20 august 2015, ziua în care premierul Alexis Tsipras şi-a anunţat demisia. Aceste sume au fost destinate recapitalizării băncilor (10 milliards €), plăţii unei părţi a datoriei către BCE (3,4 milliards €), plata tranşei datoriei către FMI, în valoare de 1,5 milliard € ,etc. Pentru utilizarea restului de bani creditorii internaţionali urmau se efectueze un audit referitor la punerea în aplicare a reformelor.

Conform datelor Băncii Centrale a Greciei, din iulie 2015, valoarea activelor financiare ale statului se ridică la  61 miliarde euro, din care doar  36 miliarde reprezintă capitaluri privatizabile, la care se adaugă activele nonfinanciare. În anul 2014, estimarea Institutului naţional grec de statistică Elstat, arăta că valoarea totală a acestora era de 107 miliarde euro. Decizia europenilor din iulie 2015 obliga Grecia să privatizeze o treime din totalul activelor. Istoria recentă a demonstrat că privatizarea activelor publice la preţul pieţei este dificilă, guvernul optând mai degrabă pentru taxarea suplimentară a averilor greceşti ascunse în offshore-urile din afara ţării. Contrar rezultatului referendumului, Alexis Tsipras a semnat acordul cu partenerii săi europeni, declarând că astfel evita dezastrul ţării, putând să renegocieze eventual datoria în viitor. 
Mulţi analişti politici au considerat că Alexis Tsipras a fost înfrânt în tentativa de a înfrunta voinţa politică a celor din Eurogrup. Aceste decizii au dus la scindarea politică a SYRIZA, planul fiind adoptat prin sprijinul acordat de partidele din opoziţie, Noua Democraţie, PASOK şi  To Potami.

Încă din luna mai 2015 Comitetul Central al SYRIZA a publicat o Platformă a stângii, votată de peste 44% din membrii săi, în care solicita întreruperea negocierilor şi prezentarea unui plan alternativ, dar şi condiţiile realizării unui compromis: încetarea scăderii salariilor şi pensiilor, restructurarea datoriei, ridicarea nivelului investiţiilor publice, mai ales în infrastructură şi noile tehnologii, scădere a excedentelor bugetare primare, revenirea la salariului minim de 750 euro, nivelul din anul 2009, modificarea politicii fiscale în vederea promovării justiţiei sociale, naţionalizarea băncilor, taxarea  averilor mari şi a marilor proprietăţi etc. 
Mulţi analişti au considerat negocierile dure drept o lovitură de stat tăcută, asemănătoare celei din anii `70, din Chile, prin care, prin presiuni economice fără precedent, premierul a fost obligat să renunţe la aripa radicală din partid şi din guvern. Primul guvern grecesc al stângii radicale, după guvernul din munţi din timpul ocupaţiei germane, a rămas însă cu o mare susţinere populară
. Poziţia dură a creditorilor europeni de a impune o austeritate sporită a avut scopul de a descuraja alegătorii visători din alte state europene care ar fi vrut să se opună deciziilor germane. Economişti din întreaga lume, printre care celebrul Joseph Stiglitz,
 au condamnat aceste obiective economico-sociale, impuse ca punitive, deoarece acestea vor duce în mod inevitabil la o recesiune mai profundă. El a remarcat că aceste cereri au arătat adevărata natură a litigiului între creditori şi Grecia: nu atât banii, cât deţinerea a cât mai multă putere, în impunerea modelului economic şi social susţinut de aceştia. Ei au reamintit că banii împrumutati Greciei au plecat de fapt din această ţară, pentru a plăti creditorii din sectorul privat - inclusiv băncile germane și franceze. Alţi analişti economici au subliniat că măsurile cerute de creditori nu au eficienţă economică, nu pot modifica gradul de îndatorare a Greciei care a atins nivelul de 177% din PIB, nivel considerat nesustenabil, fapt semnalat pe data de 14 august chiar de directorul general al FMI, Christine Lagarde. 
Alţi analişti au remarcat faptul că, în cadrul negocierilor, pentru prima dată, în mod oficial, delegaţia grecească a putut face cunoscute şi discutate nevoile populaţiei greceşti, în general, a celor afectaţi de aplicarea politicilor de austeritate. 

Pe data de 13 august 2015 Parlamentul grec a votat cu 229 voturi pentru şi 64 împotrivă planul de austeritate, respectiv 118 parlamentari ai coaliţiei guvernamentale (din cei 162) şi parlamentarii Partidului Grecilor Independenţi (ANEL). În acest context, după pierderea majorităţii, premierul a decis să demisioneze, urmărind convocarea alegerilor legislative anticipate. În acest context politic, conform Constituţiei, Preşedintele Republicii, Prokopis Pavlopoulos, a angajat procedura mandatelor exploratorii prin care era obligat să ceară conducătorilor celor trei partide cu cele mai multe mandate în legislativ, în afara celui aflat la guvernare, să formeze un guvern de coaliţie. Această încercare a fost în fapt imposibilă, în afara participării SYRIZA şi ANEL. În aceste condiţii, pe data 27 august 2015 Curtea supremă a numit-o pe Vassiliki Thanou-Christophilou în funcţia de premier interimar. Pe data de 20 august 2015, într-o alocuţiune televizată, premierul grec Alexis Tsipras îşi anunţa demisia, după doar şapte luni de guvernare. El afirma că mandatul primit în 25 ianuarie 2015 de la electoratul elen a atins limitele şi că resimte nevoia morală şi responsabilitatea politică de a supune votului atât reuşitele cât şi erorile guvernării de până acum. El a solicitat compatrioţilor săi să voteze la alegerile legislative anticipate, astfel încât să-şi exprime opinia în raport cu acordul stabilit cu creditorii, cu reformele necesare ţării pentru depăşirea impasului în care se află ţara. În acelaşi timp, premierul recunoştea în faţa opiniei publice că are conştiinţa împăcată că a rezistat presiunilor şi şantajelor exercitate în timpul negocierilor deşi acordul nu a reprezentat ceea ce dorea iniţial, fiind însă, credea el, cel mai bun posibil în condiţiile date. Premierul se considera satisfăcut de intervalul de 3 ani de plată, obţinut în negocieri, perioadă în care s-ar putea reduce efectele nefaste ale aplicării acordului.

Bilanţul guvernării arăta că, într-o perioadă scurtă, cuprinsă între ianuarie-septembrie 2015, executivul a luat unele măsuri importante, conforme cu obiectivul politic propus: au fost eşalonate datoriile către fisc a aproape 1 milion de cetăţeni greci, au fost protejate locuinţele celor săraci, a fost elaborată carta de protecţie a familiilor vulnerabile. Aceste măsuri au reflectat în plan concret principalul obiectiv al SYRIZA: ieşirea din criza economică şi socială, protejând pe cei vulnerabili, repunând economia pe baze sănătoase, combătând corupţia. Acesta a fost  marele pariu politic pe care SYRIZA urma să îl promoveze în timpul campaniei electorale. Cu partenerii săi de guvernare disciplinaţi, Alexis Tsipras a reuşit să adopte chiar legea naturalizării copiilor emigranţilor de a doua generaţie, născuţi şi educaţi în Grecia, precum şi legea ce acorda unele drepturi cuplurilor de homosexuali. Deşi alianţa SYRIZA cu Grecii Independendenţi a produs în interiorul partidului mari discuţii, în septembrie 2015 se constata că această alianţă, înfăptuită în luna ianuarie, a rezistat la guvernare. Analiştii politici apreciau că viziunea realistă a stângii de a pune în prim plan redresarea economică a ţării s-a dovedit eficientă politic, fiind de aşteptat ca ea să fie menţinută în viitor.

Strategia lui Alexis Tsipras de a organiza alegeri anticipate a ţinut cont de faptul că guvernul avea nevoie de o majoritate largă, pentru votarea în Parlament, la sfârşitul acestui an, a programului de ajustare bugetară, cu consecinţe asupra fiscalităţii, dreptului muncii, concurenţei, securităţii sociale şi sistemului de pensii. Din punct de vedere politic, premierul Alexis Tsipras considera necesar ca alegerile să fie organizate cât mai curând pentru a nu lăsa partidelor din opoziţie timp pentru a se reorganiza. Un alt element constituţional, valorificat politic de către premierul grec, era faptul că, în Constituţia greacă, se prevede că, dacă alegerile legislative se desfăşoară mai devreme de 18 luni după alegerile precedente, alegătorii se pronunţă asupra listelor electorale, închise, stabilite de partide, neputând să se exprime asupra ordinii candidaţilor. Această prevedere dădea posibilitatea lui Alexis Tsipras să prezinte liste cu anumiţi candidaţi, propuşi de partid, dar cu orientarea mai centristă decât a celor aflaţi pe liste la alegerile precedente.
Decizia de a accepta acordul cu creditorii internaţionali şi cea de a demisiona din funcţia de premier au provocat păreri contradictorii în partidul SYRIZA şi a îndepărtat o parte a alegătorilor, cu orientare mai de stânga. În luna august 2015, Platforma de stânga a anunţat crearea unui larg front democratic, progresist, anti-Memorandum, anti-înstrăinarea bunurilor publice naţionale, care dorea oprirea austerităţii, în acord cu rezultatele referendumului din 5 iulie 2015. Platforma promova o politică de independenţă naţională, suverană, reconstrucţia ţării pe o nouă traiectorie progresistă.  


Ca urmare a demisiei premierului grec, Alexis Tsipras, s-a decis, ca pe data de 20 septembrie 2015, să fie chemaţi la urne alegătorii greci pentru a reînnoi parlamentul unicameral Vouli care dispunea de 300 locuri. 


Înainte de alegeri, sondajele de opinie arătau că, după 7 luni de guvernare, liderul SYRIZA, Alexis Tsipras, era încă popular, cu o cotă de popularitate 61%
, opinia generală fiind că acesta a fost constrâns să semneze acordul din 13 iulie 2015. 

1.1  Schimbări actuale ale sistemului politic grecesc 
În ultimii ani, sistemul politic grecesc a fost puternic marcat de efectele crizei
, la nivelul său înregistrându-se schimbări profunde. După treizeci şi cinci de ani de bipartidism politic, cu alternarea la guvernare a partidului de centru-stânga PASOK şi partidului de dreapta Noua Democraţie, în legislativ au intrat mai multe noi formaţiuni politice. Acest proces de fragmentare a sistemului politic grecesc a dus la creşterea instabilităţii politice. Semnificativ este faptul că, în ultimii şase ani, în Grecia, au fost organizate cinci scrutine electorale. Unii analiştii politici din Grecia au subliniat faptul că principala problemă a Greciei a fost, în primul rând, politică, nu atât economică, fiind legată de lipsa unor oameni politici capabili a rezolva criza economică. Aceasta s-a reflectat în faptul că, în patru ani, Grecia a avut patru premieri.  
Sistemul politic grecesc este dominat de câteva mari familii politice şi de influenţa politică a unor familii de oligarhi care au controlat de-a lungul anilor statul şi economia ţării
. Realitatea economico-socială arăta că acei care deţineau puterea financiară deţineau, de obicei, şi proprietatea media, având relaţii directe sau indirecte cu puterea politică. Marile familii controlau industria petrolieră, transportul maritim, imobiliar, băncile, cooperând cu mari corporaţii internaţionale, aşa cum s-a întâmplat în realizarea marilor proiecte legate de desfăşurarea Jocurilor Olimpice din 2004 care au dus la crearea unor mari datorii la nivel naţional.  În ultimele decenii, puterea centrală a avut un rol diminuat, consolidându-se rolul şi forţa centrelor regionale de putere, Grecia fiind, din raţiuni geografice şi istorice, un stat puternic descentralizat.   
Mişcarea Panelenică PASOK, formaţiune social-democrată, a condus ţara în perioada 1993 – 2004. Pasok a revenit la putere în anul 2009, având ca premier pe Georgios Papandreu, cel care a descoperit şi devoalat oficial deformarea conturilor publice realizată de guvernul anterior de dreapta, cu scopul de a ascunde amploarea reală a deficitului. Acest anunţ a dus la discreditarea autorităţilor greceşti şi a produs schimbări pe piaţa financiară. În această perioadă instituţiile europene şi internaţionale au decis punerea în aplicare a primului plan de ajutor financiar al ţării, puternic îndatorată. Acest plan a impus măsuri drastice de asanare bugetară şi reforme economico-sociale radicale. De atunci şi până în prezent, Grecia nu a reuşit să iasă din spirala îndatorării. Formaţiunea Pasok, creată în anul 1974 de liderul de atunci, Andreas Papandreu, fiul lui Georgios Papandreu, politician al anilor `60, a obţinut în anul 2015, un scor electoral dezastruos care exprima în mod clar falimentul vechii clase politice greceşti. Partidul PASOK a fost aşadar principala victimă electorală, el obţinând scoruri electorale de sub 10% din voturi care au transformat acest partid într-o forţă politică marginalizată, fiind considerată principala victimă a procesului de recompunere a câmpului politic grecesc. În prezent, noul lider al partidului este socialista Fofi Yenimata, fiica lui Georgios Yenimata, de mai multe ori ministru în perioada 1980-1990. 
Partidul Noua Democraţie este o formaţiune politică de centru-dreapta, singura formaţiune politică care a supravieţuit mai bine sistemului bipartidist anterior. Partidul de dreapta este un partid creat în anul 1974 de către Konstantinos Karamanlis, imediat după căderea dictaturii. Konstantinos Karamanlis a avut un rol important în viaţa politică grecească, motiv pentru care a obţinut titlul onorific de ethnarchis (şef al naţiunii). Prin contribuţia sa Grecia a intrat în era democraţiei autentice, el fiind fondatorul unei adevărate dinastii politice care a marcat scena politică elenă. Însă, nepotul său, Kostas Karamanlis a fost ultimul premier, înaintea declanşării naufragiului economic al ţării. În prezent, noul lider al formaţiunii Noua Democraţie, Evangelos Meïmerakis, a încercat să relanseze partidul. Deşi acesta s-a menţinut la un scor electoral rezonabil, s-a înregistrat un recul electoral semnificativ. În general, partidele tradiţionale au fost considerate responsabile de situaţia ţării. Partidul Noua Democraţie a reuşit totuşi să mobilizeze peste 25% din electoratul care reprezintă în prezent partea solidă a dreptei în această ţară. 

În anul 2004, încă de la apariţia sa pe scena politică, SYRIZA, coaliţia unor partide de extremă-stânga, a propus înlocuirea vechii clase politice şi promovarea unor politicieni de tip nou capabili a pune în practică politici total diferite, în acord cu interesele marii majorităţi a grecilor. În anul 2007, afişul electoral al SYRIZA prezenta viziunea sa, dominată de valorile eco-socialismului, cu referire la principiile socialismului democratic, anti-capitalist. Principala componentă politică a coaliţiei  SYRIZA a fost formaţiunea Synaspismós, care se revendica de la aceste linii ideologice.
 În ceea ce priveşte politicile economice, formaţiunea se declara a fi împotriva politicilor neoliberale ale Uniunii Europene şi ale instituţiilor financiare  internaţionale. Partidul promova de asemenea justiţia socială şi protejarea drepturilor fundamentale ale tuturor cetăţenilor.    

În anul 2012, în alegerile legidslative care au adus-o în Parlament, SYRIZA a prezentat un program politic considerat radical de stânga
 în care: se acorda o atenţie deosebită legislaţiei referitoare la homosexuali; se pronunţa în favoarea acordării dreptului de azil pentru imigranţi; se anunţa intenţia de a renegocia datoria publică a Greciei; de a creşte impozitul pe marile averi şi venituri; de a introduce taxele pe tranzacţiile financiare; de a reduce bugetul militar; de a naţionaliza spitalele private; de a aplica un impozit progresiv pe proprietăţi etc. În acest context, devenea posibilă luarea unor măsuri sociale cum ar fi fost: acordarea asistenţei medicale şi farmaceutice gratuite, subvenţionarea familiilor fără venituri, furnizarea electricităţii gratuit pentru cele 300000 de familii identificate a fi vulnerabile. În anul 2013, un deputat SYRIZA a propus un proiect de lege referitor la separea bisericii de stat, expropierea averilor bisericeşti, taxarea veniturilor bisericii, expresie a concepţiei laice a formaţiunii din care făcea parte. Acest amplu program politic, intitulat Programul Salonic,
 încerca să răspundă provocărilor legate de rezolvarea crizei umanitare declanşate de criză şi de relansarea economică a ţării.  
În anul 2014, SYRIZA a câştigat alegerile europene, reincluzând în Programul Salonic
 măsuri precise pentru rezolvarea crizei umanitare a populaţiei foarte afectate de criză (furnizarea gratuită a electricităţii pentru aceste familii, subvenţii, case garantate, bonuri de Crăciun, asistenţă medicală gratuită, card de transport gratuit, etc).
După alegerile europene din mai 2014, coaliţia stângii radicale SYRIZA a devenit primul partid al ţării, iar preşedintele principalul partid component al coaliţiei, Synaspismós, Alexis Tsipras, a devenit principala personalitate politică la nivel naţional şi european. După câştigarea alegerilor legislative din ianuarie 2015, Alexis Tsipras, a devenit premierul Greciei. 
La nivelul coaliţiei, Alexis Tsipras a fost nevoit să gestioneze diferitele curente, mai ales după ce a acceptat semnarea acordului cu creditorii internaţionali, în iulie 2015. Analiştii politici au remarcat dureroasa conversie la realism a lui Alexis Tsipras care a reuşit să câştige pariul său politic în condiţiile unui absenteism pronunţat. Acuzaţiile de trădare venite din partea aripii radicale de stânga au fost greu de gestionat, au creat un clivaj de conştiinţă, apropiaţii spun că Alexis Tsipras nu este un visător ci un om dominant pragmatic, deşi rămâne un om cu convingeri. Cu o deosebită inteligenţă politică el a făcut concesii pentru a atige obiectivul său pe termen lung. Convertirea la acest tip de realism necesar l-a costat însă personal, depăşind greu propria sa decepţie intimă. A ales calea implicării reale, la guvernare, ceea ce a implicat numeroase compromisuri, dar şi o viziune politică care a convins o parte a celor cu convingeri de stânga să rămână alături de el. Unul din apropiaţii lui Alexis Tsipras, Réna Dourou, devenită în septembrie 2014, preşedintă a regiunii Atica, a descris încordarea deosebită, presiunea neaşteptată la care a fost supus premierul în timpul negocierilor, dar şi decizia de a continua demersul în căutarea unei soluţii cât mai rezonabile din punct de vedere social. În acelaşi timp, membrii partidului au susţinut ideea că numai în confruntarea dură cu realitatea se pot depăşi dificultăţile şi se poate constitui o alternativă politică capabilă a duce la dezvoltarea ţării.  
Înaintea alegerilor din septembrie 2015, SYRIZA era divizată, unii membri părăsind partidul, fondând o nouă formaţiune politică de stânga, Unitatea Populară (Laiki Enotita, LE), nume dat ca un omagiu adus lui Salvador Allende, preşedinte al Chile între 1970-1973, asasinat în urma unei lovituri de stat. Acest grup a reprezentat al treilea grup parlamentar şi a fost condus de fostul ministru al restructurării, producţiei, mediului şi energiei, Panayotis Lafazanis. Acesta este, în spiritul referendumului din 5 iulie 2015, un susţinător al ieşirii Greciei din zona euro. El a motivat ruptura afirmând că SYRIZA a adoptat doctrina iraţională de a accepta acordul, amplificând criza, menţinând o datorie a ţării imposibil de plătit. Premierul a fost acuzat că a capitulat în faţa creditorilor, că s-a resemnat din teamă şi inerţie. În total, 53 deputaţi ai SYRIZA, membri ai Comitetului Central au părăsit partidul, printre care şi deputaţii europeni Nikos Chountis şi Tasos Koronakis. Printre opozanţii lui Alexis Tsipras s-a aflat fostul ministru de finanţe, Yanis Varoufakis, şi preşedintele Parlamentului, Zoe Konstantopoulou care a declarat ca neconstituţională procedura de declanşare a alegerilor anticipate de către premier.  
Partidul Comunist din Grecia (Kommounistiko Komma Elladas, KKE), fondat în anul 1918, partid ilegal până în anul 1974, a jucat un rol important în rezistenţa împotriva nazismului şi în timpul războiului civil care s-a declanşat în Grecia după cel de-al Doilea Război Mondial. În tot acest timp, Partidul Comunist grec a păstrat nucleul dur al militanţilor săi radicali de stânga, care reprezentau, în medie, în jur de 8% din electorat. În timpul crizei economico-sociale, mişcarea stângii radicale s-a divizat, comuniştii reprezentând în prezent 5-6% din electorat. Stânga radicală arăta aşadar înaintea alegerilor legislative din septembrie 2015 puternic reprezentată, dar divizată, marcată de rivalitatea dintre principalii săi lideri politici. 
Partidul centrist şi liberal To Potami, a fost creat în martie 2014, înaintea alegerilor europene, de către Stavros Theodorakis, jurnalist al canalului TV Mega, cu scopul de a se reprezenta pe scena politică europeană, puternic polarizată, centrul politic, pro-european. To Potami este caracterizat de luarea unor poziţii plasate la stânga, atunci când sunt discuţii referitoare la problemele societăţii şi la dreapta eşichierului politic, atunci când sunt abordate probleme din domeniul economic. La alegerile legislative din ianuarie 2015 formaţiunea To Potami a obţinut peste 6 % din voturi, fiind a patra forţă politică a ţării.  La alegerile din septembrie, partidul a propus ca obiectiv politic conservarea acestei poziţii în sistemul de partide elen.
Uniunea de Centru fondată în anul 1992, condusă de Vassillis Leventis, personaj politic activ pe canalul de televiziune Kanali 67 în anii `90. Principala temă a acestui partid este relansarea marilor figuri politice ale trecutului precum  premierii Eleftherios Venizelos, Georgios Papandreou şi  Alexandros Papanastasiou.   
Partidul neonazist Zorii Aurii a fost creat oficial în anul 1992 şi a intrat în Parlament în anul 2012, cu 6,97% din voturi, fapt ce a reprezentat un şoc pentru societatea grecească. Discursul politic al acestui partid se concentrează pe tematica xenofobă, suveranistă şi naţionalistă, având ca slogan: Grecia aparţine grecilor! Pe data de 18 septembrie 2013, un membru al Zorii Aurii a lovit mortal un militant antifascist de 34 ani, Pávlos Fýssas. El a fost arestat şi a recunoscut fapta, ancheta extinzându-se la 75 simpatizanţi ai formaţiunii. Ancheta este în curs de desfăşurare şi a marcat puternic imaginea partidului. Înaintea alegerilor din septembrie 2015, formaţiunea de extremă - dreapta, neonazistă, avea acelaşi sprijin în rândul electoratului, în jur de 7%, rămânând a treia forţă politică a ţării.  
Formaţiunea naţionalistă Grecii Independendenţi, condusă de Panos Kammenos, a participat în perioada ianuarie-septembrie 2015, alături de SYRIZA, la guvernare, manifestând o atitudine loială, disciplinată. Deşi formaţiunea avea dificultăţi de a intra în Parlament înaintea votului din septembrie 2015, liderul său a exprimat deschiderea de a participa în continuare la guvernare, alături de SYRIZA, în condiţiile în care aceasta se va menţine la putere. Partidul a fost fondat în anul 2012 de către Panos Kammenos, dizident al partidului Noua Democraţie, manifestând o pronunţată atitudine naţionalistă, ataşată ortodoxiei, ostilă migranţilor. În timpul crizei, partidul s-a pronunţat împotriva măsurilor de austeritate şi împotriva Troicii, formate din FMI, Comisia Europeană, Banca Centrală Europeană. Panos Kammenos, născut în anul 1965, este considerat arhetipul politicianului grec, cu discurs demagogic, populist, foarte sonor. Panos Kammenos a început cariera sa politică în cadrul partidului Noua democraţie, deţinând funcţiile de ministru pentru problemele marine în perioada 2006-2008. Paradoxal, el este cel care a negociat în anul 2008 concesionarea portului Pireu chinezilor, deşi, în campaniile electorale, purta un tricou pe care era scris: Grecia nu este de vânzare! În această funcţie el a susţinut reechilibrarea relaţiilor externe ale Greciei cu parteneri nemembri UE, precum Rusia, China. În anul 2011, Panos Kammenos a părăsit partidul Noua Democraţie, în momentul în care Antonis Samaras, liderul de atunci al partidului, a susţinut guvernul interimar al fostului vice-preşedinte al Băncii Centrale Europene, Lucas Papademos. În ianuarie 2012 el a creat o nouă formaţiune politică, afirmând că Grecia este victima unui complot internaţional. În ianuarie 2015 partidul său a fost cooptat la guvernare, deşi Panayotis (Panos) Kammenos era acuzat în presă de posesia unor proprietăţi în offshore-uri sau de utilizarea în scop personal, în insula Icar, a unor fonduri europene, acuzaţii respinse vehement de politician. 
În legislatura ianuarie – septembrie 2015 în Parlament au fost reprezentate 7 partide:

– Coaliţia Stângii Radicale (SYRIZA), formaţiune de extremă-stânga creată în anul 2004, formată din fostul partid Synaspismos şi mai multe organizaţii ale stângii radicale, formate de militanţii comunişti şi ecologişti, condus de  Alexis Tsipras, a avut 149 mandate;
– Noua Democraţie (ND), fondat în 1974 de fostul preşedinte al Republicii (1980-1995) şi fostul premier (1955-1963 şi 1974-1980), Constantin Caramanlis, actualmente condus de  Vangelis Meimarakis, a avut 76 mandate;
– Zorii Aurii (XA), partid de extremă-dreapta, creat în anul 1980, condus Nikolaos Michaloliakos, a deţinut 17 mandate ;
– To Potami, partid centrist condus de Stavros Theodorakis, a avut 17 mandate; – Partidul Comunist (KKE), fondat în anul 1918 şi condus de Dimitris Koutsoumbas,a deţinut 15 mandate; 
– Partidul Grecilor Independenţi  (ANEL), partidul dreptei populiste creat în anul 2012, condus de Panos Kammenos, membru al guvernului, a avut 13 mandate;

– Mişcarea Socialistă Panelenică (PASOK), partid creat în 1974 de fostul premier (1981-1989 şi 1993-1996) Andreas Papandreou, condus de Fofi Gennimata, a deţinut 13 mandate.
2.  ALEGERILE LEGISLATIVE DIN GRECIA - 20 SEPTEMBRIE 2015

2.1 Teme ale campaniei electorale 
În campania pentru alegerile legislative din 20 septembrie 2015 miza electorală nu a fost atât de evidentă, întrucât, atât stânga cât şi dreapta, votaseră în favoarea planului negociat cu creditorii internaţionali şi europeni, programul economic fiind în general stabilit prin măsurile prevăzute în acest document. Din perspectiva europenilor, oricare forţă politică câştiga alegerile în Grecia, trebuia să pună în aplicare angajamentele stabilite anterior. În acest context, alegătorii aveau posibilitatea de a opta doar pentru celelalte ferestre de negociere, determinate de problemele social-economice deschise, în domenii în raport cu care s-au polarizat programele partidelor politice competitoare
. Campania electorală s-a caracterizat prin lipsa dezbaterilor de fond, fiind dominată de declaraţii politice generale, fără consistenţa unor rezultate politice concrete. Conform opiniei analiştilor, această campaniei electorală marcată de acceptarea impusă a planului semnat prin acord a devenit aşadar o campanie fără programe politice specifice, fără viziune, care nu a atras electoratul grec, chemat a treia oară în acest an la urne. 

Campania electorală a fost marcată însă de declanşarea scandalului legat de afacerea Flambouraris, nume dat de unul din colaboratorii apropiaţi ai lui Alexis Tsipras, ministrul de stat Alekos Flambouraris, acuzat de a nu se fi detaşat de interesele întreprinderii sale care participase la o licitaţie publică pe care a câştigat-o, datorită poziţiei sale de ministru. Reprezentanţii SYRIZA şi Alekos Flambouraris au subliniat că licitaţia a avut loc în noiembrie 2014, perioadă în care partidul se afla în opoziţie, şi au denunţat tentativa de a asemăna partidul cu experienţa vechilor partide precum Noua Democraţie sau PASOK care timp de patru deceni au instituit un sistem clientelar în viaţa publică şi economică a ţării. Ei au subliniat, de asemenea, că, după câştigarea alegerilor în ianuarie 2015, Alekos Flambouraris a cedat partea sa de acţiuni. 
Liderul SYRIZA, Alexis Tsipras, a făcut campanie electorală accentuând capacitatea sa de a se bate pentru interesele grecilor mai vulnerabili şi intenţia de a renegocia, pe cât va fi posibil, memorandumul adoptat pe 14 august de Parlament. El a încercat să convingă electoratul să îi acorde a doua şansă pentru a-şi îndeplini mandatul de premier şi programul său politic.  Deşi premierul nu a reuşit să pună capăt austerităţii, a promis reformarea profundă a ţării, eliberând-o de corupţie, clientelism, implicarea oligarhiei financiare în suportarea efortului de a rezolva criza. În campania electorală din ianuarie 2015, sloganul electoral al SYRIZA a fost Vine speranţa, cu referire la rezolvarea crizei economice. În septembrie 2015, sloganul electoral a avut un mesaj anti-sistem, prin care se afirma că Eliberându-ne de vechiul sistem politic, vom cuceri viitorul!. În acest context, premierul Alexis Tsipras, în vârstă de 41 ani, a promovat imaginea sa de om nou, cu mâinile curate şi discurs cinstit, capabil a recunoaşte propriile greşeli, apropiat oamenilor vulnerabili, în stare să depăşească dificultăţile şi să se bată pentru poporul lui. 
Conform opiniei analiştilor, în campania electorală, Alexis Tsipras a jucat cartea tinereţii opusă imaginii partidelor trecutului, promiţând electoratului că va realiza cea mai puţin dureroasă aplicare a memorandumului, că va folosi orice oportunitate de atenuare a efectelor acestora, fiind singurul partid cu adevărat nou pe scena politică grecească. Înaintea alegerilor anticipate, premierul Alexis Tsipras s-a declarat optimist că grecii vor vota pentru un guvern cu un mandat de patru ani care este dispus să lupte". În acest mod, afirma el, grecii îşi vor lua viitorul în mâini şi nu vor lăsa pe alţii să decidă pentru ei
. El a mai adăugat că guvernul său va depăşi dificultăţile, cu paşi siguri, demonstrând deja că poate deschide drumuri chiar şi atunci când păreau că nu pot fi deschise. El a subliniat că scopul guvernării va schimba paradigma exercitării puterii.

În campania electorală, la ultimul miting din 18 septembrie 2015, Alexis Tsipras l-a avut alături pe Pablo Iglesias, şeful partidului stângii radicale din Spania Podemos.
În antiteză cu Alexis Tsipras, liderul partidului de dreapta Noua Democraţie, Evangelos Meïmerakis, în vârstă de 62 ani, a apărut ca un element al vechiului aparat politic. Evangelos Meimarakis a declarat în timpul campaniei electorale că alegerile legislative anticipate nu au nicio utilitate, iar lidera socialiştilor PASOK, Fofi Gennimata, a calificat alegerile drept o catastrofă şi a subliniat acţiunea iresponsabilă a lui Alexis Tsipras. În actuala campanie electorală, partidele Noua Democraţie şi PASOK au propus lideri puţin cunoscuţi de către electorat (Evangelos Meimarakis pentru ND şi Fofi Gennimata pentru PASOK) şi nu au prezentat programe electorale care să constituie o adevărată alternativă politică.

Elementul de noutate al campaniei electorale a fost reprezentat de apariţia Uniunii Populare, formaţiune politică de extremă-stânga, care includea dizidenţii SYRIZA, condusă de Panagiotis Lafazanis. Această formaţiune politică a promovat un discurs anti-austeritate, promiţând anularea memorandumului  şi întoarcerea la moneda naţională, văzută ca unica soluţie de ieşire din criză. Personalitate foarte puternică, Panagiotis Lafazanis, liderul Uniunii Populare, marxist declarat, participant la mişcarea de rezistenţă împotriva dictaturii coloneilor, a intrat în conflict cu Alexis Tsipras încă din perioada când a fost ministru al energiei în guvern. El a considerat semnarea Memorandumului cu creditorii o capitulare, considerând că pretinşii parteneri europeni, reprezintă de fapt puterea germană care tratează Grecia drept o colonie. În timpul campaniei electorale el a mai declarat că organizarea acestor alegeri anticipate a fost anti-democratică. 

În campania electorală, doar partidul centrist To Potami a încercat să lanseze câteva teme concrete de dezbatere electorală, referitoare la educaţie, fiscalitate sau sănătate. Partidul s-a prezentat ca o forţă politică reformistă care mobiliza personalităţi deosebite ale vieţii civile. Campania electorală din septembrie nu a mai avut ca axă respingerea memorandumului, teama ieşirii din zona euro, ca în luna ianuarie 2015, deşi a avut acelaşi slogan „Numai înainte!”. Partidul Noua Democraţia a avut un slogan asemănător, „Grecia înainte!”.
Refugiaţii nu au constituit o temă principală a campaniei electorale, deşi criza migranţilor a dominat agenda europeană.
 Evenimentele legate de faptul că în insulele greceşti intră zilnic aproximativ 4000 refugiaţi sirieni, afgani, africani au constituit o temă prioritară pentru partidul neonazist Zorii Aurii. Acesta a fost cel mai ofensiv, strategia lor electorală bazându-se pe sloganul Grecia aparţine grecilor! În acest demers s-a înscris şi partidul Noua Democraţie care a acuzat guvernul că în ultimele luni nu a făcut nimic în această privinţă. Alexis Tsipras a răspuns că acest flux migrator este o problemă globală care atinge toate statele europene. El a mai subliniat că Grecia a avut una dintre abordările cele mai umane ale acestei probleme, spre deosebire de celelalte guverne care au avut abordări represive.

Pe data de 9 septembrie 2015 a avut loc o dezbatere electorală la care a participat Alexis Tsipras şi Evangelos Meïmarakis, liderul partidului Noua Democraţie. Timp de trei ore, cei doi oameni politici s-au confruntat politicos, Alexis Tsipras fiind, conform opiniei majorităţii analiştilor, cel mai activ, combativ, deşi cadrul de desfăşurare a dezbaterii a fost rigid. Intervenţiile au fost limitate la un minut jumătate, ceea ce a fragmentat comunicarea politică de tip electoral. Alexis Tsipras a făcut apel la electorat să îi asigure majoritatea absolută, iar Evangelos Meïmarakis a promis formarea unei echipe naţionale de negociere formate din partidele capabile a ţine piept creditorilor şi a cerut ca SYRIZA să formeze un guvern de uniune naţională. Înainte de vot Alexis Tsipras a declarat că grecii aveau de ales un guvern de luptă care va continua cu aceeaşi determinare să ducă mai departe apărarea drepturile poporului, să ia soarta în propriile mâini şi să realizeze tranziţia spre o nouă eră.
Înaintea alegerilor anticipate din septembrie 2015 cercetările sociologice indicau o luptă electorală strânsă între SYRIZA şi partidul Noua Democraţie, precum şi o marjă de 20% electorat indecis.
2.2 Rezultatele alegerilor şi semnificaţia lor politică
Parlamentul unicameral grec (Vouli Ton Ellinon) este format din 300 deputaţi, aleşi pentru un mandat de patru ani, în 56 circumscripţii, în urma unui scrutin proporţional consolidat. Alegătorii votează pentru o listă pe care îşi pot exprima preferinţele. Întrucât alegerile anticipate au fost organizate mai devreme de termenul de 18 luni după alegerile anterioare, alegătorii nu au mai avut posibilitatea să îşi exprime preferinţele pentru candidaţii înscrişi pe liste. În cele 51 circumscripţii electorale au fost desemnaţi 288 deputaţi; 12 deputaţi sunt denumiţi deputaţi naţionali, reprezentând Grecia în ansamblul ei, o poziţie onorifică pe care o obţin candidaţii partidelor politice care au avut rezultate electorale deosebite la nivel naţional. În acest context, partidul care câştigă alegerile beneficiază de un bonus de 50 locuri. 
Candidaţii trebuie să împlinească vârsta de minimum 25 ani. În Grecia, votul este obligatoriu  până la vârsta de 70 ani, iar absenţa la vot se pedepseşte cu închisoarea de la o lună la 1 an, dar aceste pedepse nu au fost aplicate. Prag electoral 3%.
Conform datelor oficiale ale Comisiei Electorale, rezultatele alegerilor legislative din 20 septembrie 2015 au fost următoarele
: 
	Formaţiunea politică
	Număr voturi
	% voturi
	Număr mandate

	Coaliţia Stângii Radicale (SYRIZA)
	1 925 572
	35,46
	145

	Noua Democraţie (ND)
	1 625 849
	28,10
	75

	Zorii Aurii (XA)
	379 541
	6,99
	18

	Mişcarea Socialistă Panelenică (PASOK)
	341 312
	6, 29
	17

	Partidul Comunist (KKE)
	301 543
	5,55
	15

	To Potami
	222 101
	4,09
	11

	Grecii Independenţi (ANEL)
	200 373
	3,63
	10

	Uniunea Centristă (EK)
	186 423
	3,49
	9

	Unitatea Populară (Laiki Enotita, LE)
	155 204
	2,86
	0

	Alţii
	92 816
	3,55
	0


Participarea la vot a fost scăzută, într-o ţară în care votul este obligatoriu: 56,14%, participare cu  - 7,73 puncte, în raport cu scrutinul din 25 ianuarie 2015.
Premierul grec Alexis Tsipras a reuşit să câştige pariul politic obţinând victoria electorală în alegerile anticipate din 20 septembrie 2015. SYRIZA a obţinut 35,46% din voturi şi 145 mandate, cu 4 mai puţine decât la alegerile precedente. Noua Democraţie (ND) condusă de Evangelos Meimarakis a avut 28,10% din voturi, respectiv 75 mandate (-1). Zorii Aurii (XA), partidul de extremă-dreapta condus de Nikolaos Michaloliakos, a păstrat statutul de a treia forţă politică a ţării cu un scor electoral de 6,99% voturi şi 18 mandate (+1). Mişcarea Socialistă Panelenică (PASOK) a lui Fofi Gennimata a obţinut doar 6,23% din voturi, respectiv 17 mandate (+5); Partidul Comunist (KKE), condus de Dimitris Koutsoumbas, a obţinut 5,55% din voturi 15 mandate (=). Partidul To Potami, partidul centrist al lui Stavros Theodorakis, care a făcut campanie electorală afirmând că nu a participat niciodată la guvernare, a înregistrat un recul electoral având doar 4,09% din voturi şi 11 mandate (-6). Grecii Independenţi (ANEL), partid al dreptei populiste, condus de Panos Kammenos, membru al guvernului, a obţinut 3,63% din voturi, respectiv 10 mandate (-3). Uniunea Centristă (EK) condusă de Vassilis Leventis a reuşit un scor electoral de 3,49% voturi intrând în Vouli, Camera unică a Parlamentului (9 mandate). Unitatea Populară (Laiki Enotita, LE), partid format pe data de 21 august 2015 de 25 membri ai SYRIZA, condus de Panayotis Lafazanis, partid care se opune politicii de austeritate, nu a reuşit să intre în actualul legislativ având doar 2,86% din voturi. 

Analiştii au subliniat degringolada socialiştilor greci
, Mişcarea Panelenică PASOK, una dintre cele mai importante forţe politice din sistemul politic elen, a obţinut cel mai mic scor electoral din istoria sa, respectiv 4,7 % din voturi, 13 mandate în Parlament. În prezent, analiştii apreciază că, în Parlament, PASOK ar putea susţine programul SZRIZA, fără a participa la guvernare. După alegeri, Alexis Tsipras a sunat-o pe lidera socialiştilor, Foffie Yenimata, pentru a  stabili împreună liniile acestei colaborări informale în forumul legislativ.
Alegerile legislative din septembrie 2015 au asigurat consolidarea guvernului condus de Alexis Tsipras, împlinirea mandatului de patru ani. Rezultatele alegerilor au arătat că  premierul Alexis Tsipras a reuşit să convingă o mare parte a grecilor că va fi capabil să aplice în continuare, în mod echitabil şi protejând social populaţia, reformele cerute de organizaţiile internaţionale în acordul semnat la 13 iulie 2015. Grecii au considerat că premierul a făcut totul pentru a rezista creditorilor, redându-le o parte a demnităţii pierdute. Liderii SYRIZA afirmau că se va încerca valorificarea fiecărei oportunităţi posibile pentru a atenua efectele acestui memorandum. Alexis Tsipras a păstrat imaginea liderului care a produs ruptura cu vechea clasă politică, respinsă puternic de electorat. Din această perspectivă, rezultatele alegerilor au reconfirmat că partidele din opoziţie nu au reprezentat pentru electorat o alternativă politică viabilă. 
După alegerile care au reconfirmat poziţia sa de premier, Alexis Tsipras declara că „de mâine va reîncepe munca grea”, debarasându-se, în cadrul partidului, de cei care se opuneau politicii sale. Într-un discurs sustinut în faţa unei multimi de susţinători, Alexis Tsipras a declarat ca victoria sa şi a Syriza este o victorie a poporului elen şi că grecii i-au acordat un mandat clar de patru ani în fruntea unui nou executiv. „În Europa momentului, Grecia si poporul grec sunt sinonime cu rezistenta si demnitatea, iar această luptă va fi continuată împreuna cu voi pentru urmatorii patru ani”, a spus Alexis Tsipras. El a atras atenţia că relansarea Greciei nu va veni ca printr-o minune, ci prin multă muncă. „Ne aşteaptă vremuri dificile, dar, în acelasi timp, ne aflăm pe o bază solidă”. Liderul Syriza şi-a numit guvernul ca fiind unul „de luptă de dragul oamenilor”
. El a mai adăugat că "am luptat împotriva unor puteri şi mai mari, iar Syriza a dovedit că este prea rezistentă pentru a muri, pentru că are legături profunde cu oamenii." Acest rezultat este un mesaj pentru Europa, că forţele de stânga sunt prezente şi că ele pot şi vor mişca lucrurile în următoarea perioadă", a declarat Kostas Tsipras, un oficial guvernamental şi văr al premierului.

După alegeri, Alexis Tsipras a dat garanţii electoratului că va lupta împotriva corupţiei şi clientelismului care a cangrenat statul şi economia, că va gestiona eficace şi uman fluxul refugiaţilor care consideră Grecia prima lor poartă de intrare în Europa. Alegerile din septembrie 2015 au pus în evidenţă faptul că Alexis Tsipras a reprezentat în continuare, pentru o mare parte a electoratului, o ruptură cu vechea clasă politică, fiind constrâns prin şantaj de către negociatori să accepte reforme dure. Acest electorat a repins radical clasa politică coruptă, opoziţia nereprezentând din acest punct de vedere o alternativă.  Alexis Tsipras a beneficiat în continuare de imaginea de băiat bun care a făcut ceea ce a putut într-un context foarte dificil
.
Imediat după anunţarea rezultatelor alegerilor, Fondul Monetar Internaţional a transmis într-un comunicat de presă că aşteaptă cu nerăbdare să lucreze în continuare cu noul guvern, pentru a pune în aplicare măsurile necesare în vederea repunerii ţării pe drumul creşterii durabile. Analiştii greci au anticipat că guvernul nou ales va  aplica în continuare  reformele bugetare şi structurale. 
În acest context, Martin Schulz, preşedintele Parlementului European a invitat pe Alexis Tsipras să se alăture familiei social-democrate. Mulţi lideri social-democraţi au remarcat realismul politicii SYRIZA. Imediat după alegeri, preşedintele Franţei François Hollande, şi Jeroen Dijsselbloem, preşedintele Eurogrupului l-au felicitat pe Alexis Tsipras pentru victoria în alegeri. În timpul campaniei electorale, spre deosebire de campania precedentă când au susţinut deschis pe liderul de dreapta Antonis Samaras, aceştia l-au susţinut pe premierul grec Alexis Tsipras, împreună cu care voiau să continue aplicarea acordului stabilit. 

Pe plan european, rezultatele alegerilor din Grecia au reprezentat un mesaj important pentru stânga europeană, aşa cum sublinia premierul francez François Hollande care spera ca Grecia să cunoască o perioadă de stabilitate în condiţiile în care va beneficia de o majoritate solidă. Amploarea victoriei electorale a stângii greceşti a fost surprinzătoare, putând fi interpretată ca expresie a maturizării democratice a grecilor, dar şi a altor forţe politice opuse austerităţii din alte state europene. Victoria electorală a fost salutată de membrii Stângii Unitare din Parlamentul European, prin liderul Podemos, Pablo Iglesias, de vice-preşedinta Verzilor europeni, Ska Keller, şi de Gregor Gysi, preşedintele grupului die Linke din Bundestag. Această susţinere a reflectat noile tendinţe şi diversitatea stângii europene, dar şi unitatea opiniilor lor apreciative la adresa SYRIZA care a reuşit să înfrunte elitele europene şi media defavorabilă ei, neabandonând lupta. Liderii stângii spaniole, ai Izquierda Unida, ai Podemos, au subliniat progresul realizat de stânga în ultima perioadă în încercarea de a schimba Europa
. Cucerirea şi recucerirea puterii politice, pentru prima dată în Europa, de către stânga  radicală a fost un eveniment cu puternică semnificaţie politică la nivel european. Ea a fost cu atât mai valoroasă cu cât ei i s-au opus vehement adversari politici europeni redutabili care au urmărit destabilizarea ei. În acest context, guvernul a valorificat cu inteligenţă situaţiile dificile, reprezentând un exemplu pentru alte forţe politice ale stângii antiliberale, foarte diverse, dar confruntate cu probleme şi obiective majore comune. La masa negocierilor, guvernul grec a pus în discuţie situaţia categoriilor sociale sărace, vulnerabile, victimele crizei economice, împotriva raportului de forţe defavorabil manifestat în negocieri. Unii analişti greci au remarcat că analiştii europeni au interpretat parţial corect această victorie electorală, afirmând că ea ar reprezenta validarea de către poporul grec a noilor măsuri de austeritate, continuarea liberalizării pieţei muncii, a privatizărilor ce ar urma a fi realizate în Grecia. În plan secund ar fi şi ideea că fostul elev recalcitrant al Europei a acceptat ideile Troicii europene. Această interpretare poate fi înşelătoare, întrucât Syriza a promis să  continue pe cât posibil rezistenţa, electoratul apreciind că Alexis Tsipras a atenuat cât a putut efectele acordului. Analiştii au subliniat faptul că, în următorii patru ani, politica acestui guvern va deveni reper arătând ce poate face un guvern de stânga în favoarea interesului general, pentru coeziunea societăţii, pentru cei vulnerabili.
Rezultatele alegerilor din septembrie 2015 au reconfirmat schimbarea profundă a sistemului politic grec, puternic marcat în ultimii ani de efectele crizei
. Rezultatele alegerilor au pus în evidenţă faptul că grecii au rămas ostili clasei politice tradiţionale, Alexis Tsipras fiind pentru ei un om nou
. După anunţarea rezultatelor, premierul grec a remarcat faptul că această reconfirmare nu s-a obţinut prin magie, ci direct de la poporul grec care a dat un mesaj clar de continuare a mandatului pe o perioadă de patru ani pentru combaterea corupţiei  care a cuprins ţara. După treizeci şi cinci de ani de bipartidism, cu alternanţa la guvernare a PASOK şi Noii Democraţii, în legislativ vor intra opt formaţiuni politice. Alegerile legislative din septembrie 2015 au reconfirmat procesul fragmentării sistemului politic grecesc, în Parlament intrând, cu scoruri electorale minore, noi forţe politice, aşa cum a fost Uniunea de Centru. În acelaşi timp, scena politică grecească s-a polarizat, fiind dominatăde pe de o parte de formaţiunea SYRIZA, de extremă-stânga şi pe de altă parte de formaţiunea de dreapta, Noua Democraţie, singura supravieţuitoare a vechiului sistem politic. Perioada crizei a radicalizat scena politică forţele politice de extremă-dreapta ocupând a treia poziţie, iar ponderea celor de extremă-stânga crescând în mod semnificativ. O surpriză a fost faptul că partidul Grecii Independenţi a reuşit să se menţină în Parlament cu un scor de 3,69% faţă de 4,8% în ianuarie, deşi sondajele de opinie nu prognozaseră acest lucru. Acest rezultat a făcut posibilă reluarea alianţei la guvernare cu SYRIZA, câştigătoarea scrutinului care, cu aceste voturi, a dobândit o majoritate absolută în Parlament, cu marjă de manevră totuşi redusă. Negocierile cu alte formaţiuni politice ar fi fost dificile şi de lungă durată. 
Deşi deţine o majoritate în Parlament, Alexis Tsipras se poate confrunta în continuare cu opinii diferite în propria sa coaliţie, putând opta oricând şi pentru alianţe politice pentru consolidarea poziţiei în Parlament. Mediile europene sperau că guvernul ar fi putut coopta socialiştii sau centriştii To Potami, eliminând astfel ponderea mare a populiştilor, dar rezultatele alegerilor au contrazis această ipoteză. 

Partidele mici au obţinut scoruri electorale diferite. Marele perdant al alegerilor a fost noua formaţiune Uniunea populară creată din dizidenţii SYRIZA, susţinută de Yanis Varoufakis, care promovau o linie anti-euro, revenirea la moneda naţională. Această formaţiunea nu a reuşit să depăşească pragul de 3% pentru a intra în Parlament, întrucât mulţi dintre cei dezamăgiţi de SYRIZA s-au răzgândit în ultimul moment, optând pentru acordarea unui vot util. Panagiotis Lafazanis, liderul Uniunii Populare, marele perdant al alegerilor, a declarat că a pierdut lupta nu războiul. Un revers electoral a înregistrat de asemenea partidul centrist-liberal To Potami care reuneşte personalităţi remarcabile ale societăţii civile greceşti, mai ales din cauza platformei sale electorale echivoce care nu a impresionat mediile populare ale electoratului care l-a perceput mai mult ca reprezentant al mediului de afaceri. Partidul Comunist grec a conservat nucleul său dur şi a rămas în Parlament. Uniunea de Centru a înregistrat o creştere electorală care i-a asigurat intrarea în Parlament, mai ales datorită personalităţii cunoscute a liderului său, Vassilis Leventis. Pe plan politic intern, victoria SYRIZA a fost discutată atât de forţele politice de stânga cât şi de cele de dreapta, dar analiştii greci au remarcat faptul că electoratul grec a mizat ferm pe omul politic Alexis Tsipras şi pe menţinerea monedei euro.
 

Sociologii au apreciat că victoria electorală a Syriza s-a datorat faptului că timpul a lucrat în favoarea ei, perioada de 7 luni fiind mult prea scurtă pentru consolidarea unor opinii diferite de cele din ianuarie 2015. Absenteismul electoral care a afectat parlamentarismul şi ascensiunea extremei-drepte au reflectat deruta socială şi etică care afectează societatea greacă. Miza noului guvern este aşadar nu numai redresarea economică a ţării ci şi recrearea spaţiilor sociale necesare atenuării impactului destabilizant al celui de-al treilea memorandum.  Prioritară este umanizarea aplicării memorandumului într-o ţară cu un popor epuizat de şase ani de criză profundă. Alegerile legislative din septembrie 2015 au reconfirmat respingerea partidelor tradiţionale de către electorat, societatea greacă exprimând astfel dorinţa ca sistemul politic să treacă  într-o etapă nouă
. Analiştii greci au remarcat faptul că Alexis Tsipras a ales bine momentul organizării alegerilor, înaintea aplicării noilor măsuri de austeritate, legate mai ales de reducerea numărului lucrătorilor în sectorul public
. 

Strategia Syriza s-a dovedit eficientă din punct de vedere politic şi electoral. Pentru a treia oară, de la alegerile din ianuarie 2015, electoratul grec i-a acordat încrederea sa. Pentru prima dată în perioada crizei, Grecia are un premier puternic care a reuşit să normalizeze extrema stângă greacă, transformând-o în partid de guvernare. Acordul semnat include măsuri indispensabile de rigoare bugetară, dar şi de creştere a competitivităţii, în condiţiile în care ţara este dominată de carteluri care deţin monopoluri în diferite sectoare de activitate. Alexis Tsipras, la fel ca în ianuarie 2015, a fost factorul decisiv care a câştigat alegerile pentru Syriza, şi nu agenda economică şi politică a partidului
.
Alexis Tsipras, în vârstă de 41 ani, este originar din Atena, diplomat în inginerie civilă al Universităţii politehnice din Atena (UPNA). El a lucrat mai mulţi ani ca inginer civil în industria de construcţii. Din tinereţe s-a angajat în mişcarea Tineretul comunist (KNE) şi a militat în cadrul unor mişcări studenţeşti. La sfârşitul anilor `80 a făcut parte din cei care au dorit reformarea Partidului Comunist, devenind din anul 1999 până în 2003 primul secretar politic al secţiei de tineret a partidului Neolaia Syn. În octombrie 2006 a devenit consilier municipal la Atena, iar doi ani mai târziu a devenit preşedinte al partidului Synaspismos, partid de extremă-stânga. În anul 2009, Alexis Tsipras a devenit deputat în Vouli, parlamentul monocameral grec, fiind reales în anul 2012 ca reprezentant al Coaliţiei de extremă-stânga al cărui preşedinte devenise pe data de 22 mai. La aceste alegeri formaţiunea politică obţine cel mai bun scor electoral 16,78% din voturi şi 52 mandate, iar la următoarele alegeri rezultatul a fost de 26,9% din voturi. La alegerile din 25 ianuarie 2015 coaliţia SYRIZA a câştigat alegerile, Alexis Tsipras devenind premier, primul premier cu orientare de extremă-stânga din Europa.

Pe data de 22 septembrie 2015 a fost anunţată crearea unui nou guvern, condus de premierul Alexis Tsipras, guvern format din reprezentanţii  SYRIZA şi ai formaţiunii Grecii Independenţi (ANEL), naţionalistă, a dreptei populiste, condus de Panos Kammenos. Guvernul a reuşit astfel să aibă o susţinere parlamentară care să depăşească 151 voturi, nivelul deţinerii majorităţii absolute în Parlament. Premierul a anunţat că scopul principal al guvernului este acela de a scoate Grecia din recesiunea economică şi din şomajul ridicat.

Noul guvern dispune de o majoritate parlamentară suficientă şi va trebui să continue aplicarea angajamentelor luate şi a reformelor prevăzute în acordurile semnate anterior. Prin textul semnat pe 13 iulie 2015, la Atena, cu partenerii europeni şi internaţionali s-a acordat un nou sprijin financiar în valoare de 86 milliards € în trei ani, după cele din 2010 şi 2012, cu condiţia aplicării unor reforme structurale şi a unor noi măsuri de austeritate: creşterea TVA, scăderea pensiei minime de la 450 la 382 €, pensie care nu poate fi obţinută decât după iîmplinirea vârstei de 67 ani, liberalizarea unor pieţe şi crearea până în martie 2016 a unui fond de privatizare aflat sub controlul creditorilor internaţionali, cu scopul de a obţine 50 miliarde euro pentru plata ratelor.  
Componenţa noului guvern este asemănătoare guvernului precedent, fiind format din cei care s-au dovedit loiali în timpul confruntărilor din cadrul SYRIZA. Premierul a asigurat continuitatea unor miniştri sau realizând rocade între diferite ministere. Ministru de finanţe  va fi în continuare Euclide Tsakalotos, economist pro-european, artizanul acordului semnat pe data de 13 iulie, un om de stânga moderat, foarte apreciat de creditori. Georgios Chouliarakis, noul ministru adjunct de finanţe, va continua să participe la negocierile cu creditorii europeni, fiind în acelaşi timp omul de încredere al lui  Alexis Tsipras. Yannis Dragasakis va rămâne vice-preşedinte al guvernului, iar Georgios Stathakis va fi ministru al economiei, dezvoltării şi turismului  Aceşti miniştri vor compune Consiliul economic şi vor coordona aplicarea memorandumului semnat cu creditorii europeni, deşi se discutase iniţial despre înfiinţarea unui minister special cu acest scop. Având în vedere că în ultimele luni s-a agravat criza migranţilor şi refugiaţilor în Marea Egee, ministerul migraţiei a fost încredinţat lui Yannis Mouzalas, medic foarte respectat în Grecia, foarte activ în organizaţii nonguvernamentale preocupate de crizele umanitare. Acest domeniu a devenit o preocupare deosebită a guvernului condus de Alexis Tsipras, în special problemele legate de primirea refugiaţilor. 
Premierul a promis de asemenea să realizeze reformarea organizării statului, sporirea eficacităţii structurilor sale. În acest scop, profesorul universitar Christoforos Vernardakis a fost desemnat  ministru delegat pentru reforma administrativă. Fostul ministru al imigraţiei, Georgios Katrougalos, a fost numit ministru al muncii, un domeniu care va cunoaşte de asemenea transformări importante legate de elaborarea unui nou cadru legislativ, mai ales în ceeea ce priveşte convenţiile colective de muncă. Singura noutate a guvernului este crearea unui minister pentru gestionarea fondurilor structurale europene ESPA, în cadrul ministerului de finanţe, condus de ministru delegat  Alexis Haritsis, cu scopul de a accelera şi optimiza absorbţia acestor fonduri pentru reluarea creşterii economice şi combaterea şomajului. Dimitris Papangelopoulos, fost procuror însărcinat cu combaterea crimei organizate, se va ocupa de combaterea corupţiei, una din promisiunile făcute de premierul Alexis Tsipras creditorilor europeni. Guvernul este format din miniştri şi 30 miniştrii adjuncţi şi  secretari de stat, din care 7 sunt femei.  

Componenţa noului guvern grec este următoarea:

Premier - Alexis Tsipras (SYRIZA)

Vice-premier -  Ioánnis Dragasákis (SYRIZA) 

Ministru de Interne şi Reforme administrative - Panayótis Kouroumblís (SYRIZA)

Ministrul finanţelor - Euclide Tsakalotos (SYRIZA), având ca ministru adjunct, pe Georges Chouliarakis, principalul negociator al Greciei cu instituţiile creditoare 

Ministrul Economiei, Dezvoltării şi Turismului - Geórgios Stathákis (SYRIZA)

Ministru al Apărării - Panos Kammenos (ANEL)

Ministrul Afacerilor Externe - Nikos Kotzias (SYRIZA)

Ministrul Mediului şi Energiei - Pános Skourlétis (SYRIZA)

Ministrul Educaţiei, Cercetării, Problemelo religioase - Níkos Fílis (SYRIZA)

Ministrul Justiţiei, Transparenţei şi Drepturilor omului - Níkos Paraskevópoulos (SYRIZA)

Ministru Muncii, Solidarităţii şi Securităţii Sociale - Geórgios Katroúgalos (SYRIZA)

Ministrul Sănătăţii - Andréas Xanthós (SYRIZA)

Ministrul Culturii şi Sportului - Aristídis Baltás(SYRIZA)

Ministrul Infrastructurii, Transportului şi Reţelelor - Chrístos Spírtzis(SYRIZA)

Ministrul Comerţului Marin şi Politicii insulare - Thodorís Drístas(SYRIZA)

Ministrul Dezvoltării Rurale şi Alimentaţiei - Evangélos Apostólos(SYRIZA)

În elaborarea planului de guvernare s-a ţinut cont de faptul că ieşirea din criză şi menţinerea Greciei în zona euro implică o economie performantă. Analiştii economici subliniază că dosarul plăţii datoriei Greciei este foarte dificil în continuare, dar premierul grec are legitimitatea asigurată  de a continua lupta din interiorul şi din exteriorul ţării pentru apărarea intereselor ţării, pentru relansarea economică, în condiţiile în care creşterea economică rămâne scăzută, rata şomajului este ridicată 25,2%, iar investiţiile au un nivel foarte scăzut, cu 65 % mai puţine decât în anul 2007, producţia industrială a scăzut cu 20%, salariile au scăzut cu 25% faţă de anul 2008, întreprinderile greceşti nu au mai putut găsi finanţare pentru a rămâne competitive pe plan extern. El a subliniat că nu este naiv să creadă că aplicarea reformelor va fi uşoară,
 fiind nevoie de combaterea evaziunii fiscale, a corupţiei care au cangrenat de mai mulţi ani societatea greacă. 
Din punct de vedere economic ministrul de finanţe, Euclide Tsakalotos, reprezintă pentru europeni o linie pro-europeană, pragmatică, de dialog, competenţă profesională. Menţinerea alianţei guvernamentale are avantajul că va face posibilă reluarea dialogului cu creditorii europeni şi internaţionali fără efectuarea unor schimbări radicale a Eurogroup working groupe. 
În perioada septembrie-octombrie vor trebui realizate măsuri de reformă fiscală, de modernizare a administraţiei care vor fi verificate de echipa de audit la jumătatea lunii octombrie sau cel târziu în decembrie, cu scopul revizuirii programului de sprijin financiar, eliberarea unei noi tranşe suplimentare de 3 miliarde euro şi elaborării unui calendar al reformelor prioritare. Grupul Euroworking  va începe activitatea pe data de 5 octombrie 2015. 

Ministerul Muncii trebuie să aplice imediat reforme majore în domeniul muncii şi pensiilor, cuprinse într-un pachet de 20 de măsuri care ar putea schimba în totalitate relaţiile de muncă şi sistemul de pensii. Angajamentele asumate de Grecia în programul de salvare de 86 de miliarde de dolari convenit cu creditorii internaţionali şi starea precară a sistemului de asigurări sociale nu permit niciun fel de amânari
. Până la sfârşitul lunii octombrie, guvernul trebuie să introducă majoritatea schimbărilor impuse de noul program de bailout, obiectivul principal fiind reducerea cheltuielilor publice cu 3,5 miliarde de euro pâna în 2018. Cea mai mare ajustare este prevăzută să aibă loc în 2016, reprezentând 1,3% din PIB, prin reforme care trebuie aprobate în luna octombrie. În acelaşi timp, Ministerul Muncii trebuie să găsească soluţii de compensare a unor pierderi de 1,5-3 miliarde de euro, provocate de decizia Consiliului de Stat de anulare a unor reduceri de pensii, care au fost declarate neconstituţionale. Experţii în domeniul asigurărilor sociale susţin că sistemul este ca o bombă gata să explodeze, una dintre probleme fiind obligaţii de plată de circa 4 miliarde de euro, în urma cererilor de pensionare care nu au fost încă onorate. 
Viitorul guvern al Greciei trebuie să ia de asemenea măsuri urgente pentru recapitalizarea băncilor. Procesul de recapitalizare a bancilor trebuie finalizat pâna la sfârsitul lunii decembrie, în caz contrar existând riscuri pentru depozite
. Noul acord de salvare convenit de Grecia cu creditorii prevede ca Parlamentul elen să aprobe planul de recapitalizare a băncilor până pe 15 octombrie, astfel încât legislaţia să fie corelată cu operaţiunile Fondului Elen de Stabilitate Financiară (HFSF) şi noua directivă europeană referitoare la întărirea băncilor. În ultimele săptamâni au început pregătirile atât în Grecia cât şi în străinătate. Astfel, guvernul interimar elen a format un organism special, cu participarea Ministerului de Finanţe, Băncii Greciei şi HFSF, care să conceapă un plan de opţiuni pentru recapitalizarea instituţiilor financiare, iar guvernul să poată lua deciziile la timp. Potrivit programului, calitatea portofoliiilor de credite ale băncilor trebuie evaluată până la 30 septembrie. În acest scop vor fi efectuate teste de stres pentru a determina necesarul de capital al fiecărei bănci, la începutul lunii octombrie. Surse bancare au declarat că testele de stres vor fi publicate la sfârsitul lunii octombrie, iar băncile vor avea apoi la dispoziţie câteva săptămâni pentru a analiza interesul investitorilor străini de a participa la majorările de capital. Dacă necesarul de capital nu va fi foarte mare, se va trece la majorarea acestuia, probabil în perioada 15 noiembrie-15 decembrie. Este dificil de estimat care va fi necesarul de capital pentru fiecare bancă, care va fi stabilit în mare parte prin estimările macroeconomice utilizate de Banca Centrală Europeană (BCE). Creditorii Greciei insistă pentru o recapitalizare semnificativă, care să ofere băncilor o protecţie decisivă şi flexibilitate pentru managementul creditelor neperformante.
Guvernul grec a avut la dispoziţie cele 38 miliarde euro rezervate Greciei pentru perioada 2007-2013 şi va putea dispune de cele 35 miliarde prevăzute până în anul 2020. Banca Europeană de Investiţii va continua de asemenea finanţarea unor mari proiecte de dezvoltare.

